Uitdrukking: Met iemand draak steek | Maroela Media
Een van die talle afbeeldings van St Joris en die draak
Met iemand (die) draak steek
Iemand vir die gek hou
Die uitdrukking het sy ontstaan in die legende van die dapper St. Joris, eintlik Georgius, prins van Kappadosië, wat in die derde eeu na Christus geleef het. Hy het 'n vreesaanjaende draak wat die land geterroriseer het en die dogter van die koning wou verslind, met sy dolk doodgemaak.
Hierdie ridder word later in die Middeleeue sinnebeeld van die Christelike ridder wat die heidense draak doodsteek.
In daardie tyd kry hy toe, soos alle ridders, 'n rooi kruis op sy silwer wapenskild. Op talle muntstukke uit die 15de en 16de eeu word hy afgebeeld met die kruis op sy wapenuitrusting terwyl hy te perd of te voet die draak deurboor, soms met 'n spies, soms met 'n swaard.
In optogte kom hy meermale voor, onder andere in Amsterdam in 1550, waar hy met sy lans na 'n groen draak steek. Hy is onontbeerlik in hierdie optogte waarin hy maar net vir die grap sy lans steek in die gedierte wat van linne gemaak en met strooi gevul is.
Die herinnering aan St. Joris het mettertyd vervaag, maar die skertsende draaksteek word nog in die taal bewaar: as iemand iets doen sonder dat dit sy erns is, word gesê dat hy daarmee die draak steek.